Aleksandr Hudilainen.
**Aleksandr Petrovitš Hudilainen** (myös *Aleksanteri Hutilainen*, ven. Алекса́ндр Петро́вич Худила́йнен, s. 2. toukokuuta 1956 Kalininin alueen Kaljazinin piirin Zlobinon kylä) on venäläinen poliitikko. Toukokuusta 2013 lähtien aina 15. helmikuuta 2017 asti hän toimi Karjalan tasavallan päämiehenä. Tätä ennen hän työskenteli Leningradin alueen lainsäädäntökokouksen puheenjohtajana ja Yhtenäinen Venäjä -puolueen Leningradin alueen poliittisen neuvoston sihteerinä.

Hudilainen on juuriltaan inkerinsuomalainen. Hän osaa myös suomen kieltä.

Elämäkerta
----------

Aleksandr Hudilainen syntyi sisä-Venäjälle karkotettuun inkeriläisperheeseen. Vuonna 1961 hän muutti vanhempineen Leningradin alueen Hatsinan piiriin Iunuskoin (ven. *Bolšaja Ivanovka*) kylään. Koulun jälkeen hän opiskeli Leningradin mekaanisessa instituutissa eli Vojenmehissä, josta hän valmistui insinööriksi vuonna 1979. Opiskeluaikanaan Hudilainen harrasti laskettelua.

Korkeakoulusta valmistuttuaan Hudilainen työskenteli tuotantoinsinöörinä Karl Liebknechtille nimetyssä Leningradin mekaanisessa tehtaassa (1979–1984), Sevzapgeologija-yhtymän vanhempana koneinsinöörinä (1984–1985) ja Lengiprovodhoz-instituutin Taaitsan osaston johtajana (1985–1987). Tämän jälkeen hän toimi Taaitsan taajamaneuvoston toimeenpanevan komitean puheenjohtajana (1987–1991) ja Taaitsan taajamahallinnon päämiehenä (1991–1996).

Vuonna 1996 Hudilainen nimitettiin Hatsinan piirin talousasioista vastaavaksi varapäämieheksi. Vuosina 1999–2001 hän hoiti piirihallinnossa asunto-, kunnallistekniikka- ja tieasioita sekä rakentamista ja liikennettä. Hudilaisen johdolla laadittiin vuoteen 2010 ulottunut Hatsinan piirin kehitysohjelma.

Vuonna 2001 Hudilainen valittiin vaaleilla Hatsinan piirihallinnon päämieheksi. Vuonna 2004 hänestä tuli taloustieteiden kandidaatti. Vuonna 2006 hänet nimitettiin uudelleen piirihallinnon päämieheksi. Vuonna 2007 Hutilaisesta tuli Leningradin alueen kuntaneuvoston puheenjohtaja ja Venäjän presidentin paikallisen itsehallinnon kehittämisneuvoston jäsen. 

Vuonna 2011 Hudilainen nimettiin Yhtenäinen Venäjä -puolueen Leningradin alueen poliittisen neuvoston sihteeriksi. Samana vuonna hänet valittiin puolueen listalta alueen lainsäädäntökokouksen edustajaksi.

Toukokuussa 2012 Venäjän presidentti Vladimir Putin nimitti Hudilaisen ehdokkaakseen Karjalan tasavallan päämieheksi virasta eronneen Andrei Nelidovin tilalle. Tasavallan lainsäädäntökokous vahvisti nimityksen 24. toukokuuta äänin 39 puolesta ja 8 vastaan. Hudilainen astui virkaan välittömästi tämän jälkeen.

Yksityiselämä
-------------

Aleksandr Hudilainen on naimisissa Tatjana Hudilaisen kanssa. Pariskunnalla on yksi poika. Aleksandr harrastaa laskettelua, metsästystä ja kalastusta. Hänen siskonsa Lilja Stepanova toimii johtajana Skuoritsan seurakunnan vanhusten palvelutalossa.

Lähteet
-------

1. ↑  Uutisia Inkeristä 11/04: Matkailupalveluita Hatsinasta *inkeri.spb.ru*.  Arkistoitu 29.5.2012. Viitattu 28.5.2012.
2. ↑  Uutisia Inkeristä: Heimotyön ritarit juhlivat ritarisalissa.  *Inkeri*, marraskuu 2008. Artikkelin verkkoversio. [vanhentunut linkki]
3. ↑  Uutisia Inkeristä: Juhannusjuhlat Itämeren kansojen yhteistyön merkeissä.  *Inkerikeskus.fi – Inkerikeskus ry:n jäsenlehti*, lokakuu 2007. Artikkelin verkkoversio.  (Arkistoitu – Internet Archive)
4. ↑  Erkka Mikkonen: Karjalan tasavallan suomalaistaustainen päämies eroaa tehtävästään *yle.fi*.  15. helmikuuta 2017. Viitattu 17.2.2018.
5. ↑  Venäjän Karjalan uudella johtajalla on suomalaiset juuret.  *Helsingin Sanomat*, 28.5.2012.
6. ↑  Uutisia Inkeristä 12/11: Inkerinsuomalainen alueen lainsäätävän kokouksen puhemieheksi *inkeri.spb.ru*.  Arkistoitu 7.7.2012. Viitattu 28.5.2012.

Aiheesta muualla
----------------

* Aleksandr Hudilainen Karjalan tasavallan sivustolla
* Sama venäjäksi

|  |  |  |  |  |
| --- | --- | --- | --- | --- |
| 

| * n
* k
* m
Karjalan tasavallan päämiehet |
| --- |
|  |
| 
* 1. Sergei Katanandov (2002–2010)
* 2. Andrei Nelidov (2010–2012)
* 3. Aleksandr Hudilainen (2012–2017)
* 4. Artur Parfentšikov (2017–)

 |  |

 |